SET บ่ายยืนบวกเล็กน้อย นักลงทุนเก็งงบ Q3 แนะ “ซื้อ” IRPC เป้า 6.80 บ. ปัจจัยหนุนเพียบ
SET บ่ายยืนบวกเล็กน้อย มองกำไรของบริษัทจดทะเบียนกำลังอยู่ในวงจรขาขึ้น พร้อมให้แนวรับ 1,450-1,446 แนวต้าน 1,468-1,471 จุด โบรกฯ แนะ “ซื้อ” IRPC ชูเป้า 6.80 บ. ปัจจัยหนุนเพียบ
11 ต.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (11 ต.ค.) แกว่งไซด์เวย์หลังปรับฐานลงแรงวานนี้ แสดงให้เห็นว่านักลงทุนยังขาดความเชื่อมั่นในการลงทุน ขณะที่ Sentiment จากต่างประเทศดี โดยตลาดภูมิภาคอยู่ในแดนบวกเป็นส่วนใหญ่ จากราคาน้ำมันที่ขึ้นทำจุดสูงสุดใหม่ในปีนี้ และยังตอบรับผลดีเบต รอบ 2 ที่นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต มีชัยชนะเหนือนายโดนัลด์ ทรัมป์ คู่แข่งจากพรรครีพับลิกัน ส่วนตลาดหุ้นไทยขณะนี้เทรด P/E ปีหน้าที่ 14 เท่า ซึ่งนักลงทุนระยะยาวสามารถทยอยซื้อได้ พร้อมมองปัจจัยพื้นฐานของประเทศเป็นบวก จากรายงานงบการเงินในกลุ่มแบงก์ โดยทาง TISCO รายงานกำไรในไตรมาส 3/59 ดีกว่าคาด มองกำไรของบริษัทจดทะเบียนกำลังอยู่ในวงจรขาขึ้น บ่ายนี้ตลาดฯน่าจะยืนในแดนบวกเล็กน้อย พร้อมให้แนวรับ 1,450-1,446 แนวต้าน 1,468-1,471 จุด
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้แกว่งไซด์เวย์หลังปรับฐานแรงเมื่อวานนี้ ซึ่งแสดงให้เห็นถึงนักลงทุนขาดความเชื่อมั่นในการลงทุน
ขณะที่ Sentiment จากต่างประเทศดี โดยตลาดหุ้นอื่นในภูมิภาคเอเชียส่วนใหญ่ยังเคลื่อนไหวในแดนบวกเฉลี่ยราว 0.2% โดยราคาน้ำมันได้ปรับตัวขึ้นทำจุดสูงสุดใหม่ของปีนี้ และยังเป็นการตอบรับผลดีเบต รอบ 2 ที่นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต มีชัยชนะเหนือนายโดนัลด์ ทรัมป์ คู่แข่งจากพรรครีพับลิกัน
ส่วนตลาดหุ้นไทยขณะนี้ก็เทรด P/E ปีหน้าที่ 14 เท่า ซึ่งนักลงทุนระยะยาวสามารถที่จะทยอยซื้อได้ พร้อมมองปัจจัยพื้นฐานของประเทศเป็นบวก จากรายงานผลประกอบการไตรมาส 3/59 ของกลุ่มแบงก์ โดยทาง TISCO รายงานกำไรออกมาดีกว่าคาด ดังนั้นจึงมองว่ากำไรของบริษัทจดทะเบียนน่าจะกำลังอยู่ในวงจรขาขึ้น
แนวโน้มการลงทุนในช่วงบ่ายนี้ ตลาดฯน่าจะยืนในแดนบวกได้เล็กน้อย พร้อมให้แนวรับ 1,450-1,446 จุด ส่วนแนวต้าน 1,468-1,471 จุด
 
บล.ธนชาตระบุในบทวิเคราะห์ (11 ต.ค.) ว่าSET ภาคเช้า Rebound ยังเป็นไปอย่าง “จำกัด” และขาดเสถียรภาพ แม้การปรับสูงขึ้นของราคาน้ำมันดิบเมื่อคืนที่ผ่านมา หลังกลุ่มผู้ผลิตน้ำมัน (OPEC + Russia) พร้อมที่จะควบคุมเพดานการผลิตน้ำมัน เพื่อรักษาเสถียรภาพราคาน้ำมัน จะเป็นปัจจัยบวกต่อหุ้นกลุ่มพลังงานอย่าง PTT และ PTTEP
อย่างไรก็ดีการ Rebound ของ SET ยังเป็นไปอย่าง “จำกัด” และขาดเสถียรภาพ ทั้งนี้เรามองภาพ SET ยังมีความเสี่ยงจากความ “ผันผวน” ทางลงต่อไป จาก 1) Valuation ที่สูงกว่าค่าเฉลี่ยในอดีต 2) กระแสเงินทุนมีความผันผวนมากขึ้น ก่อนการขึ้นดอกเบี้ย Fed ในการประชุมเดือน ธ.ค.นี้ และ 3) Revision Ratio ชะลอตัว (ดู รายงาน The Revision วันนี้) แสดงให้เห็นถึงมุมมอง Analyst Consensus ที่มีความ Bullish ต่อกำไรบริษัทจดทะเบียนลดลง
ในขณะเดียวกันแนะนำ “ซื้อ” IRPC ด้วยเป้าหมายพื้นฐาน 6.80 บาท ด้วยปัจจัยสนับสนุนจาก 1) แม้ SET มีแนวโน้ม “ผันผวน” มากขึ้น แต่มอง IRPC มี Downside Risk จำกัด ด้วย PE ปัจจุบันที่ 8.4x และ ให้ผลตอบแทนจากเงินปันผล 5.4-6.8% ในปี 2559-2560 2) แม้ Spread ปิโตรฯ ยังดี แต่ผลการดำเนินงานไตรมาส 3/59 อาจยังไม่ตื่นเต้นมากนัก เนื่องจากค่าการกลั่นต่ำ อย่างไรก็ดีผลการดำเนินงานไตรมาส 4/59 จะออกมาแข็งแกร่งเนื่องจากการ Upgrade โรงกลั่นเพิ่มสัดส่วนสินค้ามี Margin สูง และค่าการกลั่นมีแนวโน้มอยู่ในระดับสูงเนื่องจากความต้องการน้ำมันดีเซลเพิ่มขึ้น 3) กำไรระยะยาวมีแนวโน้มมีเสถียรภาพมากกว่าในอดีตมากจากการปรับเปลี่ยน Product Mix และการลดต้นทุนการผลิตในระยะยายาว คาดการณ์กำไรเติบโต 152% ปีนี้เป็น 1.18 หมื่นล้านบาท และ 13% ในปี 2560 ที่ 1.34 หมื่นล้านบาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU มูลค่าการซื้อขาย 2,474.73 ล้านบาท ปิดที่  16.40 บาท ลดลง   0.10 บาท
PTT มูลค่าการซื้อขาย 1,344.87 ล้านบาท ปิดที่ 340.00 บาท เพิ่มขึ้น  5.00 บาท
BCPG มูลค่าการซื้อขาย 1,058.56 ล้านบาท ปิดที่  12.70 บาท เพิ่มขึ้น  0.20 บาท
AOT มูลค่าการซื้อขาย 1,054.00 ล้านบาท ปิดที่ 385.00 บาท ลดลง   5.00 บาท
CPALL มูลค่าการซื้อขาย   882.41 ล้านบาท ปิดที่  61.50 บาท ราคาไม่เปลี่ยนแปลง